**Előterjesztés**

**Szombathely Megyei Jogú Város Közgyűlése**

**Jogi és Társadalmi Kapcsolatok Bizottsága 2019. április 24-i ülésére**

**Javaslat a kulturális intézmények 2018. évi beszámolójának, valamint**

**2019. évi munkatervének elfogadására**

I.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Törvény) 45. § (5) bekezdése a megyei hatókörű városi múzeumok, valamint a 68.§ (3) bekezdése a megyei könyvtárak alapdokumentumaira vonatkozóan úgy rendelkezik, hogy azokat a miniszter előzetesen véleményezi. Ha a miniszter a fenntartó javaslatának kézhezvételétől számított 30 napon belül nem hoz döntést, úgy kell tekinteni, hogy a javaslatban foglaltakkal egyetért.

Az Emberi Erőforrások Minisztériuma Könyvtári és Levéltári Főosztály, valamint a Múzeumi Főosztály (a továbbiakban: EMMI) által megadott határidőre (2018. február 28. napja) a dokumentumok megküldésre kerültek, de a Törvényben meghatározott 30 napon belül az EMMI részéről vélemény nem érkezett. Tekintettel a Törvényben foglaltakra, amely szerint a miniszter véleménye a fenntartót nem köti döntése meghozatalában, a szakmai beszámolók és munkatervek megtárgyalásának nincsen akadálya. Mivel azonban a korábbi évek tapasztalatai azt mutatják, hogy a dokumentumoknak a Jogi és Társadalmi Kapcsolatok Bizottsága (a továbbiakban: JTKB) részéről történő elfogadását követően érkezik észrevételezés az EMMI részéről, ezért javasolt a JTKB soron következő ülésén tárgyalni a Berzsenyi Dániel Megyei Hatókörű Városi Könyvtár, valamint a Savaria Megyei Hatókörű Városi Múzeum 2018. évi szakmai beszámolóját, továbbá 2019. évi munkatervét.

II.

Az Önkormányzat fenntartásában működő továbbikulturális intézmények (AGORA Szombathelyi Művelődési Központ, Mesebolt Bábszínház, Savaria Szimfonikus Zenekar) az Egészségügyi, Kulturális és Koordinációs Iroda által meghatározott követelményeknek megfelelően készítették el a 2018. évi szakmai beszámolót és a 2019. évi munkatervet, amelyek az előterjesztés mellékleteit képezik az alábbiak szerint:

1. sz. melléklet: AGORA Szombathelyi Kulturális Központ 2018. évi

beszámolója

1. sz. melléklet: AGORA Szombathelyi Kulturális Központ 2019. évi munkaterve
2. sz. melléklet: Mesebolt Bábszínház 2018. évi beszámolója és 2019. évi

munkaterve

1. sz. melléklet: Savaria Szimfonikus Zenekar 2018. évi beszámolója
2. sz. melléklet: Savaria Szimfonikus Zenekar 2019. évi munkaterve

**Összegzés a 2018. évi beszámolókra vonatkozóan**

**AGORA SZOMBATHELYI KULTURÁLIS KÖZPONT**

Az intézmény 2018. évben is biztosította a törvényben előírt kötelezettségét, a közművelődési feladat-ellátást, megőrizte szakmai pozícióját, továbbá változatos rendezvényekkel gazdagította Szombathely város kulturális életét. Változatlanul szerveznek és lebonyolítanak fesztiválokat, nagyrendezvényeket, állami és városi ünnepeket, és ellátják a szolgáltató-feladatokat. (A közművelődési és kulturális szolgáltató feladatok növekedése ellenére az intézmény önkormányzati támogatása az országos átlag alatti, amely tényt rögzítette az Emberi Erőforrások Minisztérium által készített, az AGORA Szombathelyi Kulturális Központ Agora pályázatban vállalt területi közművelődési szakmai szolgáltatási tevékenységéről készített célvizsgálati jelentés is.)

A felújított Művelődési és Sportház multifunkcionális központként lehetővé teszi, hogy a korábban több ingatlanban végzett közművelődési funkciók párhuzamosan legyenek végezhetőek, a szabadtéri, nyári táboros programokhoz azonban nem áll rendelkezésre zöld terület, továbbá a raktározási gondok megoldásához helyiségekre lenne szükségük.

Annak ellenére, hogy az egész napos nyitva tartás, a magas látogatói létszám (2018. évi látogatói összlétszám: 537.000 fő) és a rendezvények számának növekedése jelentősen befolyásolja az AGORA – Művelődési és Sportház épület üzemeltetési költségeit, a szakmai feladat-ellátást és az intézményüzemeltetést is a bevétel-centrikusság vezérelte. A folyamatosan magas látogatottság, a látogatói igények elengedhetetlenné teszik a nagyterem és az aula klimatizálását, ami a nemzetközi rendezvények esetében különösen fontos jelentőségű lenne. A fény- és hangtechnika, a kiszolgáló helyiségek és az irodaház belső, funkcióbővítő felújítása, valamint a színpad korszerűsítése szintén hozzájárulna az infrastruktúra fejlesztéséhez, a látogatóbarát környezethez. (Történt ugyan felújítás a kiszolgáló helyiségekben és az irodaházban, de az nem volt teljes körű.) Sajnos nagyfokú az amortizálódás az MMIK épületében és a Felsőcsatári Gyermeküdülőben is.

A GESZ-szel történő szakmai-pénzügyi koordináció lehetővé tette az intézmény bevételi és kiadási egyensúlyának fenntartását, és a színvonalas szakmai munkához elengedhetetlenül szükséges anyagi forrás racionális felhasználását.

**MESEBOLT BÁBSZÍNHÁZ**

Szakmai elismertségük változatlanul magas, és a társulat továbbra is erőn felül teljesít. 2018. évben 4 díjat szereztek.

10 féle bérletsorozatot működtetnek, amin nem kívánnak változtatni. A szombathelyi előadások mellett meghatározóak a tájelőadásaik, amelyek száma jelentősen (30) növekedett. Míg a társulat előadásszámai (360) növekedtek 2018. évben, a nézőszám (29.200 fő) cca. 8%-kal csökkent, amelynek oka, hogy a korábbiaktól eltérően több osztályelőadást és kevesebb nagyszínházi produkciót játszottak. Fontos eredményként jelzik, hogy sikerült több újabb, európai fővárosban működő magyar intézettel kapcsolatot kialakítani, vendégjátékot szervezni. Kiváló kapcsolatot tartanak a Kőszegi Várszínházzal és a Pro Kultúra Sopron Nonprofit Kft.-vel, melynek köszönhetően 17 előadást tartottak vidéken.

Az intézmény szakmai munkájának meghatározó tényezője az ízlésformálás is, így időnként nehézséget okoz a pedagógusok egy részének elvárásával egyeztetni a az intézményi törekvéseket. A középiskolák érdektelensége szintén megnehezíti a partnerkapcsolatok előmozdítását. A társulat a szakmai munka mellett fontosnak tartja a karitatív tevékenységet, így közreműködött több ilyen jellegű rendezvényen is. Pénzügyi egyensúlyukat annak ellenére sikerült fenntartaniuk, hogy a bevételi tervüket Áfa-visszatérítés felültervezése miatt alulteljesítették. Kiegyensúlyozott az együttműködésük a GESZ-szel, és hosszú idő után megoldódni látszik az intézmény elhelyezése is, amelyhez a fenntartó kérésére elkészítették a tervet.

**A Mesebolt Bábszínház 2018. évben az előadó-művészeti törvényben foglalt előírásoknak, továbbá a fenntartó által támasztott követelményeknek egyaránt megfelelt.**

**SAVARIA SZIMFONIKUS ZENEKAR**

A Savaria Szimfonikus Zenekar továbbra is a magyar és egyetemes zenekultúra kiváló és elismert képviselője. Sokszínű és változatos programkínálata, valamint az általa képviselt magas művészi színvonal miatt egyaránt birtokolja a magyar és külföldi közönség szimpátiáját. Hangverseny-látogatóinak száma 2018. évben elérte a 40 ezer főt. Résztvevőként, szervezőként vagy lebonyolítóként 107 hangversenyt jegyeznek. A 72 helyi fellépés mellett 29 alkalommal az ország egyéb településein, valamint 6 alkalommal külföldön léptek fel. Népszerű felnőtt bérleteik mellett igen sikeres a gyermek korosztály számára indított Zenemanók bérlet: 18 hangverseny során kaptak betekintést a zene világába és a kultúra egyéb szegmenseibe.

A Zenekar bérleten kívül minden korosztályt átölelő, a legkülönfélébb zenei műfajokat felvonultató programmal szólította meg közönségét.

Kiváló kapcsolatot ápolnak a Filharmónia Magyarország Kft.-vel, melynek eredményeképpen számos felnőtt és ifjúsági bérlet közreműködői az országban rendezett hangversenyeknek. Külföldi fellépéseiken - Güssingben, Grazban, Feistritz an der Drauban és Bécsben - minden esetben nagy sikert aratva mutatták be programjaikat.

Jelentős változást mutatott az intézmény gazdálkodásában az a 90 millió forint összegű, központi támogatás, amely lehetővé tette a bérek rendezését, mintegy megakadályozva a zenekari művészek átszivárgását (a kedvezőbb bérezés reményében) a pedagógusi állásokba.

**A Savaria Szimfonikus Zenekar 2018. évben az előadó-művészeti törvényben foglalt előírásoknak, továbbá a fenntartó által támasztott követelményeknek egyaránt megfelelt.**

**Összegzés a 2019. évi munkatervekre vonatkozóan**

**AGORA SZOMBATHELYI KULTURÁLIS KÖZPONT**

Az AGORA Szombathelyi Kulturális Központ kötelezettsége a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 68.§ (3) bekezdésében foglalt alapfeladatok ellátása, amely részletesen megjelenik a 2019. évi munkatervben. Tevékenység és tartalom szerint ezen feladatait fesztiválok, nagyrendezvények, állami és városi ünnepek megrendezésével, belső rendezvényeivel, továbbá az AGORA szakmai modell működtetésével, a TIOP-AGORA pályázatban rögzített feladatrendszer alapján látja el.

Részletes programtervét az előterjesztés 2. sz. melléklete tartalmazza.

**MESEBOLT BÁBSZÍNHÁZ**

Az intézmény folytatja a társulat megújítását, és változatlanul fontosnak tartja a művészeti tanácsadó jelenlétét, akivel az évad dramaturgiai tervei közösen készülnek.

Fontosnak ítélik a műszaki létszám fejlesztését, és azt, hogy a pedagógus felé új kapcsolati formákat alakítsanak ki, amelyhez a munkatársak létszámának növelése lenne szükséges. 2019. évben 4 tavaszi, 5 őszi bemutatót terveznek, és már a 2020. tavaszi évadra is 2 bemutató egyeztetése zajlik. 5 előadás felújítását vették napirendre, a műsoron tartott előadások száma 4. A Bábszínház mindent megtesz annak érdekében, hogy a bérletes létszám csökkenését megállítsa, illetve, hogy az őszi időszakban a vidéki és szombathelyi bérleteseik körét szélesítse. Kiemelt feladatának tekinti a kialakult partnerkapcsolatok életben tartását és újak létesítését. Mindezek érdekében együttműködik a Nemzeti Művelődési Intézet NKft. Vas Megyei Irodájával. Több napra tervezik a jövőben a vendégjátékok időtartamát, és folytatni kívánják a könyvtárral közös kistelepülési előadás-sorozatukat. Továbbra is fontosnak tartják a hazai és a határon túli fesztiválokon való jelenlétet és a partnerkapcsolatok kiterjesztését (pl. Marosvásárhelyi Művészeti egyetem Magyar Művészeti Kara, Griff Bábszínház).

Igény esetén szívesen vállalnak fellépést, részvételt a városi gyermeknapon és a Savaria Történelmi Karneválon. Folytatják a már hagyományossá vált szeptemberi évadnyitó Hang-Tér-Kép c. családi programot. A közízlés formálása jegyében széleskörű módszertani tevékenységet kívánnak folytatni: előadásaikhoz előkészítő és feldolgozó drámapedagógiai foglalkozásokat szerveznek, ingyenes bábos oktatási projektet indítanak pedagógusoknak, szülőknek, tanító szakos hallgatóknak.

**SAVARIA SZIMFONIKUS ZENEKAR**

A 2018/2019-es évad programjaiból 2019-ben 11 bérletes előadás (két különböző sorozat keretében), továbbá 2 alkalommal a népszerűvé vált „Hangos látás, Színes hallás” sorozat kerül megrendezésére.

Belföldön a szezonzárásig - a Filharmónia szervezésében - 25 ifjúsági koncerten szerepel a zenekar.

Külföldi hangversenyeik újabb helyszínekkel bővülnek 2019 augusztusáig: Ausztriában és Olaszországban (p. Piacenza, Cividale di Friuli, Salo di Garda, Salzburg, Finkenstein).

Változatlanul részt vesz a Zenekar a Bartók Fesztivál karmesterkurzusán, majd ezt követően rendezi meg az Iseumi Játékokat, amelynek keretében a *Három tenor* gála, a *Szép nyári nap* c. produkciók kerülnek bemutatásra, majd *Miklósa Erika és a Modern Orchestra* hangversenye következik, és a sorozat egy *nagyoperett* előadásával zárul.

Amennyiben a munkatervben megjelölt előadások mindegyike megvalósul, úgy 77 esemény kerül megrendezésre 20019. augusztus 31. napjáig.

A 2019/2020-as őszi évadban folytatódnak a bérletes előadások különböző tematikával. A népszerű Hollywood Classics sorozat immár 11. előadásával kerül megrendezésre 2019 novemberében. Még ugyanabban a hónapban jótékonysági koncertet szervez a Zenekar az Evangélikus Templomban. Decemberben karácsonyi hangverseny és szilveszteri gála várja a zenekedvelő közönséget.

A Tao-támogatás változása miatt jelenleg bizonytalan a központi többlettámogatás összege, remélhetőleg ez nagyságrendileg nem változtatja meg a Zenekar bevételét.

A Zenekar 2019. évi tervei között szerepel a hangszerállomány minőségi cseréjének folytatása. Változatlanul fontosnak tartják a Bartók Terem (a produkciók helyszínének 90%-a itt zajlik) energetikai felújítását, mert annak megvalósulása jelentős energia- és költségmegtakarítást eredményezne.

III.

Az Önkormányzat és a Weöres Sándor Színház Nonprofit Kft. (a továbbiakban: Színház) között létrejött Fenntartói megállapodás 4.7 pontja értelmében szakmai igazolásként évente (legkésőbb a költségvetés elfogadását követően 30 nappal) az Önkormányzat Közgyűlésének illetékes bizottsága számára írásos beszámolót készít (az előterjesztés 6. sz. melléklete), és a bizottsági ülésen szóban értékeli az előző naptári év teljesítési adatait, valamint ismerteti a tárgyév művészeti, közönségszervezési és marketing munkatervét (az előterjesztés 7. sz. melléklete.)

**A Weöres Sándor Színház Nonprofit Kft. 2018. évben az előadó-művészeti törvényben foglalt előírásoknak, továbbá a fenntartó által támasztott követelményeknek egyaránt megfelelt.**

A Színház - túl a 10. évadon - szükségesnek tartja a korábbi marketing és PR-tevékenységének megújítását, amelyet a lokális megjelenésben és az online tartalmak irányába történő eltolódásban látja, figyelembe véve egyúttal a felhasználói igényeket, ahhoz igazítva az imázst és a marketing megjelenést, amelynek segítségével újabb célcsoportokat kíván megszólítani. Annak érdekében, hogy a nemzetközi kapcsolatok bővítésére a 2019. évben nagyobb hangsúly kerüljön, a legfontosabb információkat egyre nagyobb arányban kívánják angol nyelven közzétenni.

A közönségkapcsolatok fejlesztéséhez a hírlevél rendszert, a műsortáblát valamint a közönségtalálkozókat hívják eszközül, továbbá szükségesnek találják a Jegyiroda felújítását, tekintettel a jelentős forgalomra, valamint figyelembe véve azt a tényt, hogy a Színház 2026-ig ingyenes használatba kapta a Király utcai helyiséget. A korábbi évekhez hasonlóan szerveznek közönségtalálkozókat is. Ezek számát 2019-ben növelni szándékozzák. A produkciók megjelenítéséhez a margetingeszközök széles körét használják fel, figyelembe véve a modern kor elvárásait.

A Színház célja egyúttal a partnerkapcsolatok megtartása, ápolás, bővítése.

Tekintettel az Önkormányzat és az általa fenntartott előadó-művészeti szervezetek között 2018. október 10. napján létrejött Fenntartói megállapodásra, az előterjesztés 8. sz. mellékletét képező összefoglaló táblázat tartalmazza az előadó-művészeti szervezet elvárt és teljesített szolgáltatásokra vonatkozó adatait.

Az előterjesztés 1-8. sz. mellékletei - a terjedelemre tekintettel - kizárólag elektronikus úton kerülnek megküldésre.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2019. április „ ”

**/: Koczka Tibor :/**

**1.**

**HATÁROZATI JAVASLAT**

**…../2019. (IV. 24.) JTK Biz. számú határozat**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága a „Javaslat a kulturális intézmények 2018. évi beszámolójának, valamint 2019. évi munkatervének elfogadására” című előterjesztést megtárgyalta, és a Savaria Megyei Hatókörű Városi Múzeum, valamint a Berzsenyi Dániel Megyei Hatókörű Városi Könyvtár 2018. évi beszámolójára, illetve a 2019. évi munkatervére vonatkozóan úgy döntött, hogy az intézmények által elkészített beszámolókat és munkaterveket a minisztériumi észrevételezés kézhezvételét követő bizottsági ülésén tárgyalja.

**Felelős:**  Dr. Takátsné dr. Tenki Mária, a Bizottság elnöke

 (Dr. Bencsics Enikő, az Egészségügyi és Közszolgálati Osztály vezetője,

 Mester Ágnes, az Egészségügyi, Kulturális és Koordinációs Iroda vezetője)

**Határidő:** a minisztériumi észrevételezést követő Bizottsági ülés

**2.**

**HATÁROZATI JAVASLAT**

**…../2019. (IV. 24.) JTK Biz. számú határozat**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága a „Javaslat a kulturális intézmények 2018. évi beszámolójának, valamint 2019. évi munkatervének elfogadására” című előterjesztést megtárgyalta, és az AGORA Szombathelyi Kulturális Központ 2018. évi beszámolóját az előterjesztés 1. sz., valamint 2019. évi munkatervét az előterjesztés 2. sz. melléklete szerinti tartalommal elfogadja.

**Felelős:**  Dr. Takátsné Dr. Tenki Mária, a Bizottság elnöke

 (Dr. Bencsics Enikő, az Egészségügyi és Közszolgálati Osztály vezetője,

 Mester Ágnes, az Egészségügyi, Kulturális és Koordinációs Iroda vezetője)

**Határidő:** azonnal

**3.**

**HATÁROZATI JAVASLAT**

**…../2019. (IV. 24.) JTK Biz. számú határozat**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága a „Javaslat a kulturális intézmények 2018. évi beszámolójának, valamint 2019. évi munkatervének elfogadására” című előterjesztést megtárgyalta, és a Mesebolt Bábszínház 2018. évi beszámolóját és 2019. évi munkatervét az előterjesztés 3. sz., melléklete szerinti tartalommal elfogadja.

**Felelős:**  Dr. Takátsné Dr. Tenki Mária, a Bizottság elnöke

 (Dr. Bencsics Enikő, az Egészségügyi és Közszolgálati Osztály vezetője,

 Mester Ágnes, az Egészségügyi, Kulturális és Koordinációs Iroda vezetője)

**Határidő:** azonnal

**4.**

**HATÁROZATI JAVASLAT**

**…../2019. (IV. 24.) JTK Biz. számú határozat**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága a „Javaslat a kulturális intézmények 2018. évi beszámolójának, valamint 2019. évi munkatervének elfogadására” című előterjesztést megtárgyalta, és a Savaria Szimfonikus Zenekar 2018. évi beszámolóját az előterjesztés 4. sz. valamint 2019. évi munkatervét az előterjesztés 5. sz. melléklete szerinti tartalommal elfogadja.

**Felelős:**  Dr. Takátsné Dr. Tenki Mária, a Bizottság elnöke

 (Dr. Bencsics Enikő, az Egészségügyi és Közszolgálati Osztály vezetője,

 Mester Ágnes, az Egészségügyi, Kulturális és Koordinációs Iroda vezetője)

**Határidő:** azonnal

**5.**

**HATÁROZATI JAVASLAT**

**…../2019. (IV. 24.) JTK Biz. számú határozat**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága a „Javaslat a kulturális intézmények 2018. évi beszámolójának, valamint 2019. évi munkatervének elfogadására” című előterjesztést megtárgyalta, és a Weöres Színház Nonprofit Kft. szakmai beszámolóját az előterjesztés 6. sz., valamint a közönségszervezési és marketingtervét az előterjesztés 7. sz. melléklete szerinti tartalommal elfogadja.

**Felelős:**  Dr. Takátsné Dr. Tenki Mária, a Bizottság elnöke

 (Dr. Bencsics Enikő, az Egészségügyi és Közszolgálati Osztály vezetője,

 Mester Ágnes, az Egészségügyi, Kulturális és Koordinációs Iroda vezetője)

**Határidő:** azonnal